TOShKENT ShAHAR HOKIMLIGI HUZURIDA MUSTAQILLIK MAYDONINI KO‘KALAMZORLAShTIRISh, OBODONLAShTIRISh VA SAQLASh DEPARTAMENTINI TAShKIL ETISh TO‘G‘RISIDA

Poytaxtning bosh maydoni maqomini hisobga olib, Toshkent shahridagi Mustaqillik maydonini namunali saqlash maqsadida Vazirlar Mahkamasi qaror qiladi:
 1. Toshkent shahar hokimligi huzurida Mustaqillik maydonini ko‘kalamzorlashtirish, obodonlashtirish va saqlash departamenti tashkil etilsin.
 2. Mustaqillik maydoni hududini obodonlashtirish, maydondagi ko‘kalamzorlashtirish, irrigatsiya obyektlarini, sug‘orish agregatlarini va qattiq qoplamni mukammal, joriy ta’mirlash, saqlash va ulardan foydalanish departamentning asosiy vazifalari etib belgilansin. 
 3. Departamentning boshqaruv xodimlarining cheklangan soni 9 nafar bo‘lgan tuzilmasi 1-ilovaga muvofiq tasdiqlansin.
 4. Toshkent shahar hokimligi:
 yangidan tashkil etilayotgan Mustaqillik maydonini ko‘kalamzorlashtirish, obodonlashtirish va saqlash departamentining foydalanish va saqlash xarajatlarini 2005-yilda moliyalashtirishni ajratilgan mablag‘lar doirasida, Obodonlashtirish bosh boshqarmasi xarajatlarini qisqartirish hisobiga amalga oshirsin;
 2-ilovaga muvofiq maxsus avtotransport va kichik mexanizatsiya vositalarini xarid qilishni davlat tasarrufidan chiqarish va davlat mulkini xususiylashtirishdan olinadigan hokimlik tasarrufida qoladigan mablag‘lar hisobiga amalga oshirsin;
 o‘n kun muddatda Toshkent shahridagi Mustaqillik maydonini ko‘kalamzorlashtirish, obodonlashtirish va saqlash departamenti to‘g‘risidagi Nizomni belgilangan tartibda tasdiqlasin, Departamentga xizmat ko‘rsatiladigan hududni birkitsin va ma’muriyat va garaj xo‘jaligi uchun bino ajratsin.
 5. 2005-2006-yillarda Toshkent shahar hokimligi huzuridagi Mustaqillik maydonini ko‘kalamzorlashtirish, obodonlashtirish va saqlash departamenti 2-ilovada nazarda tutilgan chetdan keltiriladigan maxsus avtotransport va kichik mexanizatsiya vositalari uchun bojxona to‘lovlari (bojxonada rasmiylashtirish yig‘imlaridan tashqari) to‘lashdan ozod qilinsin. 
 6. Davlat soliq qo‘mitasi bojxona to‘lovlarini to‘lash bo‘yicha imtiyoz tatbiq etiladigan chetdan keltirilgan mol-mulkdan maqsadli foydalanilishi ustidan nazoratni ta’minlasin.
 Bojxona to‘lovlarini to‘lashdan ozod qilingan mol-mulkdan belgilangan maqsadda foydalanmaslik yoki ularni begonalashtirish hollari aniqlangan taqdirda aybdor shaxslar qonun hujjatlarida belgilangan javobgarlikka tortilsin. 
 7. O‘zbekiston Respublikasi Moliya vazirligi 2006-yildan boshlab budjet parametrlarini shakllantirishda Departamentning obodonlashtirish obyektlarini saqlash va ulardan foydalanishga xarajatlarni nazarda tutsin. 
 8. Mazkur qarorning bajarilishini nazorat qilish O‘zbekiston Respublikasi Bosh vazirining o‘rinbosari R.S.Azimov zimmasiga yuklansin.